钦定古今图书集成/明伦汇编/官常典/第098卷 > 安惠王楹
## 钦定古今图书集成/明伦汇编/官常典/第098卷 > 安惠王楹

按《明外史》本传：“安惠王楹，太祖第二十二子。洪武二
十四年封平凉，永乐六年就藩，十五年薨，无子，封除，
尽革府僚及乐户，留典仗校尉百人守园。洪熙初，韩
恭王改封平凉，就安王邸后，英宗令官校隶韩长史，
供安王祀，暇日给韩宪王子襄陵王冲秋使令。景泰
五年，冲秋遂乞承安王祀。正德十二年，嗣襄陵王征”
钤遂得请乐户祀安王。明年，乐平王征铔援征钤例
以请。礼部言：“亲王有乐户。郡王别城居者，有事，假鼓
吹于有司；其附亲王国者，假乐户于长史司。”因并革
安王供祀乐户。嘉靖二年，韩王旭櫏复为代请。帝以
安王故，特允征钤。征钤卒，韩王融燧又令长史革之。
征钤长孙旭橦上言：“礼乐自天子出”，韩王不宜擅予
夺。融、燧亦言亲王、郡王礼乐宜有降杀。帝曰：“乐户为
安王祀也。”给如故。